SKRIFTLIG FORESPØRGSEL E-0601/02

af Charles Tannock (PPE-DE) til Kommissionen

(5. marts 2002)

Om: Opfyldelse i Maghreb-landene af de menneskerettighedsforpligtelser, der er fastlagt i EU-associeringsaftalerne

Sidste år blev den tunesiske intellektuelle Mohammed Mouda stillet for retten. I Algeriet er der, uanset regeringens vanskeligheder med at bekæmpe voldelige og ekstremistiske islamiske grupper, ikke desto mindre hyppige rapporter om, at sikkerhedsstyrker er indblandet i mord på og bortførelse af enkeltpersoner, der ikke har noget med disse grupper at gøre.

Er Kommissionen foruroliget over, at Maghreb-landene ikke opfylder deres menneskerettighedsforpligtelser, som defineret i EU-associeringsaftalerne, og vil den i bekræftende fald prioritere dette problem mere i fremtiden? Vil Kommissionen i særdeleshed sørge for, at de alvorligste menneskerettighedsmisbrug tages op på Associeringsrådets møder? Kommissionen bedes også oplyse, hvor ofte disse møder afholdes.

Svar afgivet på Kommissionens vegne af Christopher Patten

(17. april 2002)

Kommissionen er klar over, at menneskerettighedssituationen i Maghreb-regionen ikke er tilfredsstillende og i høj grad kan forbedres (om end situationen er forskellig i de enkelte lande alt efter deres særlige forhold og problemer). Den deler også den opfattelse, at kampen mod terrorhandlinger, som er legitim og nødvendig, ikke må kunne benyttes som påskud eller foregivende for uberettigede angreb på de grundlæggende frihedsrettigheder.

Kommissionen handler på to niveauer med hensyn til respekten for menneskerettighederne, nemlig dels inden for rammerne af den politiske dialog med de pågældende lande og dels gennem samarbejdsaktioner.

Inden for rammerne af associeringsrådene med Marokko og Tunesien, der i princippet finder sted hvert år på ministerplan, drøftes disse spørgsmål, herunder individuelle sager. De er også på dagsordenen i associeringsudvalgene, der ligeledes i princippet træder sammen hvert år. For så vidt angår forbindelserne med Algeriet, hvor associeringsaftalen, der blev paraferet den 19. december 2001, endnu ikke er trådt i kraft, rejses menneskerettighedsspørgsmålene på de regelmæssige møder mellem EU-trojkaen og Algeriet, der sædvanligvis finder sted to gange om året. I sin meddelelse til Rådet med henblik på forberedelsen af mødet mellem udenrigsministrene fra Euro-Middelhavslandene i april 2002 i Valencia(1) foreslog Kommissionen at intensivere den politiske dialog med Middelhavslandene og herunder Maghreb-landene; den anbefalede, at ministrene træffer beslutning om, at spørgsmålene om menneskerettigheder og demokrati systematisk tages op i alle kontakter mellem Unionen og dens partnere med henblik på at opnå strukturerede fremskridt.

Kommissionen vedtog i december 2001 et programmeringsdokument for 2002-2004 vedrørende Det europæiske initiativ for demokrati og menneskerettighederne (EIDHR, som dækker alle tredjelande, herunder Middelhavslandene. De vigtigste modtagere for dette initiativ er de ikke-statslige og internationale organisationer. Inden for rammerne af EIDHR for 2002-2004 er 29 lande blevet udvalgt som mållande, herunder Algeriet, Tunesien, Israel samt Vestbredden og Gaza-striben. Aktionerne på stedet i disse lande vil skulle fokusere på demokratisering, god offentlig forvaltning og retsstatsprincippet.

Inden for rammerne af MEDA-programmet, der omfatter Algeriet, Marokko og Tunesien, påtænkes der et samarbejde om reform af retsvæsenet og kvinders stilling.

(1) SEK(2002) 159 endelig udg.